Samoa
Samoa (samoanisch Malo Sa'oloto Tuto'atasi o Sāmoa; änglisch Independent State of Samoa) isch en Inselstaat, wo dr westlig Deil vo de Samoainsle umfasst und wo men em wäge däm – bis 1997 offiziell – au Westsamoa gsait het. Dr Staat het si Unabhängigkeit vo Neuseeland 1962 überchoo. Dr östlig Deil vo de Samoainsle ghört zu de USA.

Geographii 
Samoa lit im südwestlige Pazifik nordöstlig vo Fidschi. Die grösste Insle si Savai'i (1.708 km²) und Upolu (1.118 km²) mit dr Hauptstadt Apia und em internationale Flughafe. Drzue chömme die bewohnte Insle Manono, Apolima und sächs Insle, wo bis uf e chliini Ferienaalag uf Namua unbewohnt si.

Klima 

S Klima isch dropisch-ozeanisch mit ere Droche- und ere Rägezit (Novämber bis April). Es weiht e beständige Südost-Passat. D Tämpratur schwankt vo 20 °C bis 30 °C und bedräit im Durchschnitt 27 °C. Die jöhrligi Niiderschlagsmängi isch 2.870 mm, drvo ellei 1.900 mm vom Oktober bis zum Merz. Au wenn Samoa nid in dr Hauptiifallslinie vo de Hurrikan lit, wird s doch gelägentlig vo schwere Stürm droffe.

Bevölkerig 

D Bevölkerig vo Samoa setzt sich us öbbe 92,5 % Samoaner, 7 % Euronesier (wo samoanischi und europäischi Vorfahre hai) und 0,5 % Europäer zsämme (gschetzt). Öbbe 5.000 Usländer läbe z Samoa (Stand öbbe 2004). Brozentuell si das nid meh as zur Kolonialzit. Denn het s in Dütsch-Samoa uf öbbe 24.000 Samoaner öbbe 300 Dütschi und öbbe 300 anderi Usländer gee. 

Uf Samoa läben 180.741 Iiwohner, drvo 93.724 Manne und 87.017 Fraue (alli Zahle: Volkszelig Nov. 2006), drvo si 41,4 %  zwüsche 0 und 14 Johr alt, 53,6 %  sind zwüsche 15 und 64 und 5,0 % elter as 65. S Durchschnittsalter vo de Samoaner isch 20,8 Johr (Manne 21,0, Fraue 20,5 Johr). Lut Schetzige vo 2006 isch d Geburteroote 1,6 %, d T\Dodesroote 0,7 %, d Chinderstärblikeit (bis e Johr) 2,4 % vo de Läbiggeburte. Durchschnittlich bechunnt e Frau 4,2 Chinder. Drotzdäm nimmt d Bevölkerig vo Samoa jedes Johr um 0,2 % ab, wil 1,2 % vo dr Bevölkerig meh uswanderet, as es Iiwanderer git. E Hufe Samoaner läben im Usland, ellei z Neuseeland si s öbbe 130.000. D Iiwohner wärde durchschnittlig 71,9 Johr alt (Manne 69,0, Fraue 74,8).
D Alphabetisierigsroote lit bi 98,7 % (2006).

Sprooche 
Amtssprooche z Samoa si Samoanisch (e polynesischi Sprooch) und Änglisch.

Religion 
Öbbe 98,4 % vo dr Bevölkerig si Christe. Vili draditionelli Vorstelligen wie dr Glaube an bösi Geister bestöhn immer no, si aber in die christligi Glaubenswält iibunde.

Weblingg 

 Länderinformatione vom Uswärtigen Amt zu Samoa

Einzelnachweise 

Land
Staat in Australie und Ozeanie
Inselstaat
Mitgliid i der UNO